SELETUSKIRI

1. Hiljutine nõukogu otsus Ühtekuuluvusfondi kulukohustuste täitmise peatamise kohta

13. märtsil 2012 otsustas nõukogu rakendusotsusega 2012/156/EL[1] peatada Ungarile ette nähtud Ühtekuuluvusfondi kulukohustused alates 1. jaanuarist 2013 495,2 miljoni euro ulatuses, mis moodustab 0,5 % SKPst ja 29 % riigile 2013. aastaks ette nähtud Ühtekuuluvusfondi vahenditest. Otsus põhines nõukogu 24. jaanuari 2012. aasta otsusel 2012/139/EL[2], millega tehakse kindlaks, et Ungari ei ole võtnud tõhusaid meetmeid vastuseks nõukogu 7. juuli 2009. aasta soovitusele kõrvaldada ülemäärane eelarvepuudujääk usaldusväärselt ja jätkusuutlikult 2011. aastaks.

Ühtekuuluvusfondist abi saamiseks kehtivad teatavad tingimused, mille kohaselt sõltub kõnealuse abi saamine ülemäärase riigieelarve puudujäägi vältimisest vastavalt Euroopa Liidu toimimise lepingu artiklile 126[3]. Nende tingimuste eesmärk on motiveerida liikmesriikide valitsusi järgima ranget eelarvepoliitikat ja aidata seega luua õigeid makromajanduslikke tingimusi, et tagada Ühtekuuluvusfondi vahendite tõhus kasutamine. Täpsemalt on nõukogu 11. juuli 2006. aasta määruse (EÜ) nr 1084/2006 (millega asutatakse Ühtekuuluvusfond ning tunnistatakse kehtetuks määrus (EÜ) nr 1164/94) artikli 4 lõikes 1 sätestatud, et nõukogu võib komisjoni ettepanekul otsustada täielikult või osaliselt peatada asjaomase liikmesriigi kulukohustuste assigneeringute täitmise fondi poolt, kui: i) liikmesriigil on ülemäärane eelarvepuudujääk ja ii) liikmesriik ei ole reageerinud ELi toimimise lepingu artikli 126 lõikest 7 tulenevale nõukogu soovitusele[4] eelarvepuudujäägi kõrvaldamise kohta ettenähtud tähtajaks. Kulukohustuste assigneeringute peatamist otsustav faktor on seega ELi toimimise lepingu artikli 126 lõike 8 alusel[5] vastu võetud nõukogu otsus.

Otsus peatatavate Ühtekuuluvusfondi kulukohustuste summa suuruse kohta võeti vastu eesmärgiga tagada, et peatamine oleks ühtaegu nii tõhus kui ka proportsionaalne, võttes arvesse üldist majandusolukorda Euroopa Liidus ja Ühtekuuluvusfondi suhtelist tähtsust asjaomase liikmesriigi majanduse jaoks.

2. Ühtekuuluvusfondist Ungarile ette nähtud kulukohustuste täitmise peatamise lõpetamise tingimused

Vastavalt nõukogu määruse (EÜ) nr 1084/2006 artikli 4 lõikele 2 võtab nõukogu viivitamata vastu otsuse kulukohustuste täitmise peatamise lõpetamiseks, kui ta on kindlaks teinud, et asjaomane liikmesriik on võtnud vajalikke parandusmeetmeid.

Nõukogu rakendusotsuse 2012/156/EL vastuvõtmise ajal tegi komisjon järgmise avalduse: „Nõukogu otsuse hõlbustamiseks võtab komisjon endale kohustuse esitada nõukogule viivitamata hinnang, kas on võetud tõhusaid meetmeid pärast seda, kui Ungari valitsus on vastu võtnud parandusmeetmed, et täita nõukogu poolt 13. märtsil 2012 Euroopa Liidu toimimise lepingu artikli 126 lõike 7 alusel esitatud soovitust.” Vastusena Ungari valitsuse võetud kohustusele, et 2012. aasta aprillis avaldatav Ungari lähenemisprogramm ja sellega seotud muud avalikkusele kättesaadavad dokumendid ja otsused hõlmavad vajalikke parandusmeetmeid, andis nõukogu mõista, et võtab kõnealuse küsimuse uuesti arutlusele 22. juunil 2012 toimuval istungil ja lõpetab tingimuste täitmise korral peatamise.

2.1. ELi toimimise lepingu artikli 126 lõike 7 kohane nõukogu 13. märtsi 2012. aasta soovitus ülemäärase eelarvepuudujäägi jätkusuutlikuks kõrvaldamiseks 2012. aastaks

ELi toimimise lepingu artikli 126 lõike 7 kohases uues (viiendas) soovituses Ungarile kehtestas nõukogu ülemäärase eelarvepuudujäägi usaldusväärse ja jätkusuutliku kõrvaldamise uueks tähtajaks 2012. aasta. Selleks palus nõukogu Ungari ametiasutustel teha järgmist: i) saavutada 2012. aasta puudujäägieesmärk 2,5 % SKPst, milleks komisjoni talituste veebruaris avaldatud vaheprognoosi järgi tuleks võtta täiendavaid eelarvemeetmeid vähemalt 0,5 % ulatuses SKPst, mis tuleks saavutada nii juba kavandatud kui ka uute struktuursete konsolideerimismeetmete edasise täpsustamise ja rakendamisega; ii) eraldada eelarveseisundi parandamiseks võimalikud ootamatud tulud; iii) võtta vajaduse korral täiendavaid struktuurimeetmeid, mis aitaksid tagada, et puudujääk jääks 2013. aastal oluliselt alla 3 % SKPst isegi pärast ühekordsete tulumeetmete (ligi 1 % SKPst) täielikku lõpetamist ning iv) näha tulevaste eelarveseadustega ette piisav reserv. Samas rõhutas nõukogu, et eelarve kohandamisega tuleks toetada valitsemissektori võla suhte vähenemist, ning et eelarveseisundi paranemisele tuleb kaasa aidata ka kavandatavate muudatustega eelarvejuhtimisraamistiku tõhustamiseks.

2.2. Komisjoni hinnang võetud meetmetele

Praeguse teabe alusel näib, et Ungari on võtnud ülemäärase eelarvepuudujäägi kõrvaldamiseks piisavaid meetmeid. Vaatamata makromajandusliku keskkonna mõningasele halvenemisele, millele osutatakse komisjoni talituste 2012. aasta kevadprognoosis, peaks eelarvepuudujääk vähenema 2012. aastal 2,5 %ni SKPst ning jääma ka 2013. aastal oluliselt alla 3 % SKPst, mis vastab nõukogu märtsis antud soovitusele. Lähenemisprogrammiga teatavaks tehtud uued meetmed hõlmavad täiendavaid struktuurimeetmeid 0,3 % ulatuses SKPst ning struktuurse eelarvetasakaalu paranemist ¼ % võrra SKPst 2012. aastal, võrreldes nõukogu 2012. aasta märtsis antud soovituste aluseks oleva hinnanguga. Täiendavate meetmete mõju on seega veidi väiksem kui soovitatud 0,5 % SKPst, kuid seda saab pidada üldjoontes vastuvõetavaks, võttes arvesse SKP potentsiaalse kasvu läbivaatamist ja asjaolu, et prognoositavad tulud on väiksemad, kui võiks maksude standardse elastsuse põhjal eeldada. Ootamatute tulude kasutamist puudujäägieesmärgi saavutamiseks ning tulevastes eelarvetes piisava reservi ette nägemist tuleb aga veel tõendada. 2012. aasta kevadprognoosi kohaselt peaks valitsemissektori võlg vähenema 2012. aastal 78,5 %ni SKPst ja 2013. aastal veel veidi. Mõningast edu on saavutatud ka eelarvejuhtimisraamistiku tõhustamisega, kuid enne parlamendi kevadise istungjärgu lõppu tuleb veel kavandada ja vastu võtta mitu olulist reformi. Sellisel taustal ning võttes arvesse ka esimese kvartali eeldatust nõrgemaid majanduskasu näitajaid, jälgib komisjon jätkuvalt tähelepanelikult Ungari eelarvearengut kooskõlas ELi toimimise lepingu ning stabiilsuse ja kasvu paktiga, pidades eelkõige silmas ülemäärase eelarvepuudujäägi menetluse pikaajalisust. Üks vajaliku teabe allikas on ülemäärase eelarvepuudujäägi menetluse aruanne, mille liikmesriigi valitsus peab esitama kaks korda aastas.

3. Ettepanek Ühtekuuluvusfondist Ungarile ette nähtud kulukohustuste täitmise peatamise lõpetamiseks

Võttes arvesse oma hinnangut meetmetele, mis Ungari on võtnud vastuseks ELi toimimise lepingu artikli 126 lõike 7 kohasele nõukogu 13. märtsi 2012. aasta soovitusele ülemäärase eelarvepuudujäägi kõrvaldamise kohta 2012. aastaks, on komisjon arvamusel, et tingimused Ühtekuuluvusfondi kulukohustuste täitmise peatamise lõpetamiseks on täidetud.

Seega teeb komisjon nõukogule ettepaneku lõpetada Ühtekuuluvusfondi kulukohustuste täitmise peatamine, mis on ette nähtud nõukogu rakendusotsusega 2012/156/EL.

Komisjon jälgib ka edaspidi tähelepanelikult Ungari eelarvearengut kooskõlas 7. juuli 1997. aasta määruse (EÜ) nr 1467/97 (ülemäärase eelarvepuudujäägi menetluse rakendamise kiirendamise ja selgitamise kohta) artikliga 10, muu hulgas valitsuse poolt kaks korda aastas esitatavate ülemäärase eelarvepuudujäägi menetluse aruannete alusel, ja seoses programmijärgse järelevalvega pärast Ungarile nõukogu 4. novembri 2008. aasta otsusega 2009/102/EÜ (millega antakse Ungarile ühenduse keskmise tähtajaga rahalist abi)[6] kättesaadavaks tehtud finantsabi või liidu mis tahes uue finantsabi programmi kohaselt Ungarile antava ja nõukogu heaks kiidetud abi lõppemist. Kui võetud meetmed osutuvad mis tahes ajal enne ELi toimimise lepingu artikli 126 lõike 12 kohast kehtetuks tunnistamist ebapiisavaks, esitab komisjon nõukogule soovituse võtta vastu artikli 126 lõike 8 kohane uus otsus ja võib teha nõukogule ettepaneku võtta vastu otsus Ühtekuuluvusfondi kulukohustuste täitmise peatamiseks.

2012/0144 (NLE)

Ettepanek:

NÕUKOGU RAKENDUSOTSUS

Ühtekuuluvusfondist Ungarile ette nähtud kulukohustuste täitmise peatamise lõpetamise kohta

EUROOPA LIIDU NÕUKOGU,

võttes arvesse Euroopa Liidu toimimise lepingut,

võttes arvesse nõukogu 11. juuli 2006. aasta määrust (EÜ) nr 1084/2006, millega asutatakse Ühtekuuluvusfond ning tunnistatakse kehtetuks määrus (EÜ) nr 1164/94,[7] eriti selle artikli 4 lõiget 2,

võttes arvesse Euroopa Komisjoni ettepanekut

ning arvestades järgmist:

(1) Määruse (EÜ) nr 1084/2006 artiklis 4 on sätestatud Ühtekuuluvusfondist antava abi tingimused. Kõnealuse artikli lõike 1 kohaselt võib nõukogu otsustada täielikult või osaliselt peatada asjaomase liikmesriigi kulukohustuste täitmise fondi poolt alates peatamisotsusele järgneva aasta 1. jaanuarist, kui nõukogu on tuvastanud vastavalt ELi toimimise lepingu artikli 126 lõikele 8, et asjaomane liikmesriik ei ole reageerinud ELi toimimise lepingu artikli 126 lõikest 7[8] tulenevale nõukogu soovitusele tõhusate meetmetega.

(2) Kooskõlas Euroopa Ühenduse asutamislepingu (EÜ asutamisleping) artikli 104 lõikega 6 otsustas nõukogu 5. juuli 2004. aastal otsusega 2004/918/EÜ[9], et Ungaril on ülemäärane eelarvepuudujääk. 5. juulil 2004 võttis nõukogu kooskõlas EÜ asutamislepingu artikli 104 lõikega 7 vastu esimese Ungarile adresseeritud soovituse, 8. märtsil 2005 teise soovituse ja 10. oktoobril 2006 kolmanda soovituse. 7. juulil 2009 võttis nõukogu kooskõlas EÜ asutamislepingu artikli 104 lõikega 7 vastu oma neljanda soovituse Ungarile („nõukogu 7. juuli 2009. aasta soovitus”) eesmärgiga kõrvaldada ülemäärane eelarvepuudujääk hiljemalt 2011. aastaks.

(3) 24. jaanuaril 2012. aastal võttis nõukogu kooskõlas ELi toimimise lepingu artikli 126 lõikega 8 vastu otsuse 2012/139/EL[10], millega tehti kindlaks, et Ungari ei ole võtnud nõukogu 7. juuli 2009. aasta soovituse alusel tõhusaid meetmeid ülemäärase eelarvepuudujäägi kõrvaldamiseks soovitusega ette nähtud tähtaja jooksul.

(4) 13. märtsil 2012 otsustas nõukogu rakendusotsusega 2012/156/EL[11] peatada määruse (EÜ) nr 1084/2006 artikli 4 kohaselt osaliselt Ühtekuuluvusfondi kulukohustuste täitmine alates 1. jaanuarist 2013. Otsus peatatavate Ühtekuuluvusfondi kulukohustuste assigneeringute summa suuruse kohta võeti vastu eesmärgiga tagada, et peatamine oleks ühtaegu nii tõhus kui ka proportsionaalne, võttes arvesse üldist majandusolukorda Euroopa Liidus ja Ühtekuuluvusfondi suhtelist tähtsust asjaomase liikmesriigi majanduse jaoks. Nõukogu pidas määruse (EÜ) nr 1084/2006 artikli 4 lõike 1 esmakordsel kohaldamisel asjaomase liikmesriigi suhtes asjakohaseks määrata summa suuruseks 50 % Ühtekuuluvusfondist 2013. aastaks ette nähtud vahenditest, mis ei tohi ületada 0,5 % komisjoni talituste prognooside kohasest asjaomase liikmesriigi nominaalsest SKPst. Seega otsustas nõukogu peatada Ühtekuuluvusfondist Ungarile ette nähtud kulukohustuste täitmise 495 184 000 euro ulatuses alates 1. jaanuarist 2013.

(5) Samal päeval esitas nõukogu Ungarile ELi toimimise lepingu artikli 126 lõike 7 kohase muudetud soovituse (nõukogu 13. märtsi 2012. aasta soovitus), milles määratakse ülemäärase eelarvepuudujäägi kõrvaldamise tähtajaks 2012. aasta. Ungarile soovitati järgmist: i) saavutada 2012. aasta puudujäägieesmärk 2,5 % SKPst, milleks komisjoni talituste veebruaris avaldatud vaheprognoosi järgi tuleks võtta täiendavaid eelarvemeetmeid vähemalt ½ % ulatuses SKPst, mis tuleks saavutada struktuursete konsolideerimismeetmete edasise täpsustamise ja rakendamisega; ii) eraldada eelarveseisundi parandamiseks võimalikud ootamatud tulud; iii) võtta vajaduse korral täiendavaid struktuurimeetmeid, mis aitaksid tagada, et puudujääk jääks 2013. aastal oluliselt alla 3 % SKPst ning iv) näha tulevaste eelarveseadustega ette piisav reserv. Samas rõhutas nõukogu, et eelarve kohandamisega tuleks toetada valitsemissektori võla suhte vähenemist, ning et eelarveseisundi paranemisele tuleb kaasa aidata ka kavandatavate muudatustega eelarvejuhtimisraamistiku tõhustamiseks.

(6) 23. aprillil 2012 esitas Ungari iga-aastase ajakohastatud lähenemisprogrammi, milles kirjeldatakse eelarvestrateegiat ülemäärase puudujäägi jätkusuutlikuks kõrvaldamiseks 2012. aasta tähtajaks. Ametlikud puudujäägieesmärgid ja kavandatavad eelarvemeetmed on kooskõlas ELi toimimise lepingu artikli 126 lõike 7 kohaselt esitatud nõukogu 13. märtsi 2012. aasta soovitusega. Programmis kinnitatakse varasemat keskpika perioodi eesmärki, 1,5 % SKPst, mis Ungari kavatseb saavutada 2013. aastaks. Ajakohastatud programmiga nähakse ette valitsemissektori võla pidev vähendamine programmiperioodi jooksul, nii et see väheneks 2013. aastal 77 %ni SKPst ja jääks 2015. aastal alla 73 % SKPst. Seoses eelarvejuhtimise reformiga on ametiasutused teatanud, et esitavad vajalikud muudatused parlamendile kevadise istungjärgu jooksul.

(7) Avalikkusele kättesaadava teabe alusel jõudis komisjon oma 30. mai 2012. aasta teatises[12] järeldusele, et Ungari on võtnud piisavaid meetmeid ülemäärase eelarvepuudujäägi kõrvaldamiseks Eelkõige eeldatakse, et eelarvepuudujääk väheneb 2012. aastal 2,5 %ni SKPst ja jääb kooskõlas nõukogu märtsis esitatud soovitusega 2013. aastal oluliselt alla kontrollväärtuse 3 % SKPst. Võttes arvesse ka kogu avalikkusele kättesaadavat teavet, mida valitsus on alates märtsi keskpaigast esitanud, prognoosivad komisjoni talitused 2013. aastal puudujäägi vähenemist 2,7 %ni SKPst. Pidades silmas ka SKP potentsiaalse kasvu läbivaatamise mõju ning prognoositavat kõrvalekallet maksude standardsest elastsusest, saab 2012. aasta eelarvemeetmeid pidada üldjoontes nõuetele vastavaks. Ootamatute tulude kasutamist ning tulevastes eelarvetes piisava reservi ettenägemist tuleb aga veel tõendada. 2012. aasta kevadprognoosi kohaselt peaks valitsemissektori võlg vähenema 2012. aastal 78,5 %ni SKPst ja 2013. aastal veel veidi. Mõningast edu on saavutatud ka eelarvejuhtimisraamistiku tõhustamisega, kuid enne parlamendi kevadise istungjärgu lõppu tuleb veel kavandada ja vastu võtta mitu olulist reformi. Sellisel taustal ning võttes arvesse ka esimese kvartali eeldatust nõrgemaid majanduskasu näitajaid, jälgib komisjon jätkuvalt tähelepanelikult Ungari eelarvearengut.

(8) Kokkuvõttes on Ungari võtnud vajalikud meetmed vastuseks nõukogu 13. märtsi 2012. aasta soovitusele kõrvaldada ülemäärane puudujääk nõukogu määratud tähtajaks. Seepärast tuleks nõukogu rakendusotsus 2012/156/EL, millega peatatakse osaliselt Ühtekuuluvusfondist ettenähtud kulukohustuste täitmine, tunnistada kehtetuks.

(9) Kui mis tahes ajal enne ülemäärase eelarvepuudujäägi olemasolu kohta tehtud otsuse kehtetuks tunnistamist kooskõlas ELi toimimise lepingu artikli 126 lõikega 12 osutuvad võetud meetmed ebapiisavaks, võtab nõukogu komisjoni soovituse põhjal vastu uue artikli 126 lõike 8 kohase otsuse. Komisjoni ettepanekul võib nõukogu vastu võtta otsuse Ühtekuuluvusfondi kulukohustuste täitmise peatamise kohta,

ON VASTU VÕTNUD KÄESOLEVA OTSUSE:

Artikkel 1

Käesolevaga lõpetatakse Ühtekuuluvusfondist Ungarile ette nähtud kulukohustuste täitmise osaline peatamine nõukogu rakendusotsuse nr 2012/156/EL alusel.

Artikkel 2

Käesolev otsus on adresseeritud Ungarile.

Brüssel,

Nõukogu nimel

eesistuja

[1] ELT L 78, 17.3.2012, lk 19.

[2] ELT L 66, 6.3.2012, lk 6.

[3] Asendab määruse (EÜ) nr 1084/2006 artiklis 4 osutatud Euroopa Ühenduse asutamislepingu (EÜ asutamisleping) artiklit 104.

[4] Asendab määruse (EÜ) nr 1084/2006 artiklis 4 osutatud EÜ asutamislepingu artikli 104 lõiget 7.

[5] Asendab määruse (EÜ) nr 1084/2006 artiklis 4 osutatud EÜ asutamislepingu artikli 104 lõiget 8.

[6] ELT L 37, 6.2.2009, lk 5.

[7] ELT L 210, 31.7.2006, lk 79.

[8] Asendab määruse (EÜ) nr 1084/2006 artiklis 4 osutatud Euroopa Ühenduse asutamislepingu (EÜ asutamisleping) artiklit 104.

[9] ELT L 389, 30.12.2004, lk 27.

[10] ELT L 66, 6.3.2012, lk 6.

[11] ELT L 78, 17.3.2012, lk 19.

[12] COM(2012) XXXLINK TO BE INSERTED HERE AFTER THE 30TH OF MAY